50 000 vuurwapens in Nieu-Seeland ingehandigMike McIlraith, waarnemende superintendent van die polisie, wys ŉ AR-15-aanvalswapen aan wetsmakers, soortgelyk aan die vuurwapen wat ŉ skieter gebruik het om 51 aanbidders by twee moskees in Wellington, Nieu-Seeland, te vermoor (2 April 2019) (Foto: AP Photo/Nick Perry, File) Owerhede in Nieu-Seeland het Saterdag gesê hul land is ŉ veiliger plek ná eienaars meer as 50 000 vuurwapens ingehandig het toe ŉ verbod op aanvalswapens ingestel is. Kritici meen egter die proses het talle gebreke en baie eienaars versteek onwettig hul vuurwapens. Die regering het sowat ŉ maand gelede ŉ verbod geplaas op meeste semi-outomatiese vuurwapens nadat ŉ man in Maart 51 aanbidders by twee moskees in Christchurch doodgeskiet het. Die polisie het ŉ ses maande program van stapel gestuur om die verbode wapens van die eienaars terug te koop. Die program het Vrydagaand om middernag tot ŉ einde gekom. Volgens voorlopige syfers het 33 000 altesaam 51 000 vuurwapens ingehandig. Nog 5 000 vuurwapens, as deel van ŉ parallelle amnestie waar eienaars enige tipe vuurwapen kon inhandig sonder dat enige vrae gevra word maar sonder om vergoeding te ontvang, is ook ingehandig. Eienaars het nog ŉ verdere 2 700 vuurwapens gewysig om seker te maak dit voldoen aan wetgewing. Polisiebeamptes het sedert Maart ook beslag gelê op 1 800 vuurwapens van bendes en hulle is ook besig om ŉ verdere 1 600 vuurwapens van vuurwapenhandelaars te konfiskeer. Polisieminister Stuart Nash het Saterdag aan verslaggewers gesê dit sal al hoe moeiliker wees vir misdadigers om aanvalswapens te bekom, omdat hulle dit gewoonlik by wettige eienaars steel, maar dié wapens is nou nie meer in sirkulasie nie. Mike Clement, adjunkkommissaris van die polisie, het vuurwapeneienaars bedank dat hulle die regte ding gedoen het. Hy het in ŉ verklaring gesê dit is “ŉ moeilike proses vir sommige mense”. Nash en Clement meen die land is nou veiliger as wat dit was voor die aanvalle in Maart. Nicole McKee, woordvoerder vir die Council of Licensed Firearms Owners, het gesê eienaars het sowat twee derdes van die verbode wapens behou, omdat hulle nie meer vertroue het in die regering nie en nie behoorlike vergoeding aangebied is nie. “Hulle het dit nooit verwerk dat owerhede hulle daarvan beskuldig het dat hulle op een of ander manier verantwoordelik is vir terreurdade nie – iets wat hulle nooit sou doen nie,” het McKee in ŉ verklaring gesê. Die verbod op aanvalswapens is byna ten volle deur wetsmakers ondersteun in ŉ geskiedkundige 119-1 stem ná die moskee-aanvalle. Wetsmakers oorweeg nou verdere beperkings, waaronder ŉ register van alle vuurwapens.